หุ้นซ่อนรูป แฉทุกวัน ทันเกมหุ้น
ใครที่เคยเจอกับคุณอ๋อย หรือ นาง ปรีญาภรณ์ ตั้งเผ่าศักดิ์ กรรมการผู้อำนวยการ บริษัท เอแอลที เทเลคอม จำกัด (มหาชน) หรือ ALT หากไม่บอกว่านี่คือผู้บริหารบริษัทที่อนาคตจะเป็นยักษ์ใหญ่ที่ทำ network provider ระดับหัวแถวของไทย จะมองว่านี่คือหญิงสาวตัวเล็กๆ หน้าตาน่ารักธรรมดา หรือไม่ก็แม่บ้านชั้นดีของครอบครัว
4 ก.ค. 2559

ใครที่เคยเจอกับคุณอ๋อย หรือ นาง ปรีญาภรณ์ ตั้งเผ่าศักดิ์ กรรมการผู้อำนวยการ บริษัท เอแอลที เทเลคอม จำกัด (มหาชน) หรือ ALT หากไม่บอกว่านี่คือผู้บริหารบริษัทที่อนาคตจะเป็นยักษ์ใหญ่ที่ทำ network provider ระดับหัวแถวของไทย จะมองว่านี่คือหญิงสาวตัวเล็กๆ หน้าตาน่ารักธรรมดา หรือไม่ก็แม่บ้านชั้นดีของครอบครัว
ที่มองเช่นนั้น ไม่แปลก เพราะคุณอ๋อย เป็นคนซ่อนรูป
ไม่ใช่ซ่อนรูปทำนอง ที่ชายหนุ่มทั้งหลายเข้าใจนะครับ… แต่ซ่อนรูปประเภทอ่อนนอก แข็งใน
ไม่อย่างนั้นคงไม่พา 3 พี่น้องร่วมอุทร ช่วยกันฝ่าฟันทำธุรกิจจากเดิมที่เป็นแค่รับตกแต่งภายใน และต่อมาย้ายมาขายอุปกรณ์เทเลคอม มากลายเป็นผู้วางระบบเทเลคอมระดับ “ก้าวหน้า” ที่กำลังกระโดดเติบโตจากโอกาสที่เปิดโล่งให้ 
วันนี้ หลังจากผ่านขั้นตอนทำไอพีโอขายหุ้น 250 ล้านหุ้น พาร์หุ้นละ 0.50 บาท ที่ตลาดแรกผ่านไปได้สดสวย ชนิดที่มีคนจองล้นหลามถึง 12 เท่า ก็จะเข้าเทรดวันแรกหรือ first debut เพื่อพิสูจน์ว่าหุ้นซ่อนรูปตัวนี้ จะ “ต๊ะติ้งโหน่ง” เหมือนผู้บริหารอย่างคุณอ๋อยมากน้อยแค่ไหน
ที่บอกว่า ALT เป็นหุ้นซ่อนรูป เพราะมีของดีซ่อนเอาไว้ให้มีสตอรี่ สำหรับเป็นหุ้นตามสูตร “พิมพ์นิยม” สารพัดทางเลยทีเดียว
พูดกันเฉพาะการซ่อนรูปที่ ก.ล.ต.ไม่หมั่นไส้เอาเสียก่อน….. ก็มีมากจนต้องพูดหลายๆ วันแล้ว ดังนั้นจะยกมาแค่พอสังเขปเท่านั้น… คงไม่โดนข้อหาว่า “เชียร์แขก” เกินพิกัด
เพราะของเขาดีระดับ… หน้าประถม ก้นมัธยม….. ส่วน….(เติมเอาเองนะจ๊ะ) มหา’ลัย …. เลยทีเดียว
ถ้าไม่ดีจริงคงไม่มีนักวิเคราะห์สำนักไหนกระซิบบอกว่า ราคาเปิดต้องเกิน 8.00 บาท ต่ำกว่านั้น ถือว่าน่าผิดหวัง
เหตุผลแรกสุด กองทุนที่หัวฟัดหัวเหวี่ยงเพราะที่ปรึกษาการเงินอย่างบริษัท ฟินเน็กซ์ แอ๊ดไวเซอรี่ จำกัด โดยคุณหนึ่ง นายวรชาติ ทวยเจริญ และอันเดอร์ไรเตอร์ที่นำโดยคนหน้าเดิม พี่แกะ ตัวจริงคือพยัคฆ์ซุ่ม นายสมภพ กีระสุนทรพงษ์แห่ง บล.ฟินันเซีย ไซรัส  ปันหุ้นตลาดแรกให้น้อยเกินไป คงจะต้องหาทางไปซื้อในตลาดกันเป็นระวิง
สอง จำนวนหุ้นที่เสนอขายน้อยเกิน เพราะมีแค่ 25% ของหุ้นเดิม หรือแค่ 250 หุ้นเท่านั้น ต้องซื้อก่อนถูกเจ้าประจำที่ตาแหลมซื้อก่อน แล้วไปนอนกอดจนหุ้นขาดสภาพคล่อง … เป็นไปได้ มากกว่าเป็นไปไม่ได้
ข้อสุดท้าย แผนการธุรกิจในอนาคต และงบการเงินที่อะร้าอร่ามทั้งปัจจุบันและอนาคต หลังจากที่เข้าเทรดในตลาดแล้ว
เอาเรื่องแผนการในอนาคตก่อน เริ่มด้วยธุรกิจเดิมที่มีคู่แข่งต่ำ เพราะคู่แข่งที่ว่าจะทำธุรกิจแข่งกันอย่าง ILINK หรือ SYMC ก็ไม่ถือเป็นคู่แข่งที่ต้องห้ำหั่นกันชนิดเอาเป็นเอาตาย 
รายแรกนั้นมุ่งเจาะตลาดติดตั้งระบบเทเลคอมให้ลูกค้าที่เป็นบรรษัทหรือคอร์ปอเรต มากกว่า  เรียกว่ามุ่งจับปลาฉลามเป็นหลัก…. แต่ ALT นั้นมุ่งเจาะลูกค้าที่เป็นโอเปอเรเตอร์เทเลคอมโดยตรง เรียกว่ามุ่งจับปลาวาฬโดยตรง
ส่วนรายหลังนั้น ส่วนหนึ่งเป็นคู่แข่งมาก่อน แต่ตอนนี้ กลายเป็นลูกค้าของ ALT ไปแล้ว ก็ถนนมันกว้าง… จะไปแข่งกันให้ตายทำไมจ๊ะ
ที่ร้ายกว่านั้น ฉายาใหม่ล่าสุดของ ALT คือ คอมลิงค์ 2 เพราะได้รับสัมปทานเดินสายเครือข่ายเคเบิลใยแก้วเทเลคอมทั่วประเทศนาน 30 ปีตามเส้นทางรถไฟทั้งเหนืออีสาน ใต้ และ ตะวันออก เป็นเครือข่ายกระดูกสันหลังของเครือข่ายก้างปลาอื่นๆ มากพอๆ กับคอมลิงค์เจ้าเก่า
แถมยังได้ งานสร้างโครงข่าย เทเลคอมในเครือข่ายทางด่วนของ BEM อีก เรียกว่าติดตั้งเสร็จเมื่อใด จะเป็นโครงข่ายใหญ่สุดในประเทศ… เพียงแต่โครงข่ายนี้ไม่ได้ใช้เอง แต่ให้โอเปอเรเตอร์อย่าง ADVANC และ DTAC เช่าต่อ ในฐานะ network provider
พูดก็พูดเถอะ ยิ่ง TOT และ CAT Telecom มีท่าทีอิดออดมากเท่าใดกับการทำสัญญากับโอเปอเรเตอร์เอกชน ทำเรื่องล่าช้า หรือไม่คิดว่าเวลาเป็นต้นทุนที่สำคัญ…. โอกาสธุรกิจของ ALT ยิ่งเปิดกว้าง
ล่าสุด คุณอ๋อยยังเดินหน้าเจรจากับ ปตท. เพื่อทำโครงข่ายเทเลคอมในปั๊มของปตท.ทั่วประเทศ … มีท่าทีจะราบรื่น โอเค ซิกาแรต….
สตอรี่แห่งอนาคตที่เปิดกว้างอย่างนี้ทำให้คุณอ๋อยพบว่า โอกาสใกล้มือคว้ามีอุปสรรคสำคัญคือ…. ทุนไม่พอ ต้องระดมทุนในตลาด
เหตุผลระดมทุนก็คือ ถ้ามีทุนแค่นี้ ยากจะไขว่คว้าโอกาสได้บรรลุเป้าหมาย….เพราะธุรกิจนี้เป็น capital intensive…. เงินไม่มา งานไม่เดิน
ดูจากงบการเงินไตรมาสแรกล่าสุดที่เพิ่งประกาศออกมา เป็นตัวอย่างชัดเจนว่ามีทั้งเจ๋ง และจุดอ่อนแค่ไหน
จุดแข็งคือ งบกำไรของบริษัทแม่ ไตรมาสแรกหากดูเฉพาะงบบริษัทแม่ ปีนี้มีรายได้ลดลงจริง ได้แค่ 150.35 ล้านบาท ลดจากระยะเดียวกันปีก่อนที่ได้มา 152.89 ล้านบาท… แต่ขอโทษทีขอรับ…. กำไรสุทธิ 222.44 ล้านบาท 
กำไรสุทธิมากกว่ารายได้ มีที่ไหน… แม้จะเป็นกำไรจากรายการอื่นคือรายรับจากเงินลงทุน
กำไรสุดสวยของบริษัทแม่นี้ แม้ถูกลดทอนลงจากงบบริษัทลูกที่ยังไม่บันทึกกำไรชัดเจนเมื่อคิดเป็นงบการเงินรวม จากรายได้รวม 441.77 ล้านบาทเป็นกำไรสุทธิ 64.72 ล้านบาท ก็ถือว่ามีอัรากำไรสุทธิมากกว่า 1% 
กำไรสุทธิของ ALT ก่อนเข้าตลาดนี้ถือว่าดีเยี่ยม เพราะถูกหักกลบด้วยต้นทุนการเงินที่สูง เฉพาะดอกเบี้ยจ่ายก็มากถึง 11 ล้านบาท เนื่องจากมีหนี้เยอะมากถึง 2,213.53 ล้านบาท คิดเป็น 4.5 เท่าของส่วนผู้ถือหุ้นที่ 495.16 ล้านบาท
การเพิ่มทุนและขายราคาจองในตลาดแรก จะทำให้ดี/อี ลดลงฮวบฮาบ เหลือต่ำกว่า 2 เท่า ซึ่งหมายถึงโอกาสในการทำกำไรที่ดีขึ้นในอนาคต….เพราะโมเดลธุรกิจยังเป็นขาขึ้นยาวไกล
นี่ยังไม่นับการเพิ่มทุนขายหุ้นแบบเฉพาะเจาะจง หรือการแปลงหนี้ระยะสั้นเป็นหนี้ระยะยาว…ข้อเท็จจริงคือก่อนเข้าตลาด ALT มีหนี้ระยะนั้นมากกว่า 90% มากถึง 2,183.38 ล้านบาท มีหนี้ระยะยาวน้อยมาก ทำให้สภาพคล่องค่อนข้างฝืดเคืองพอสมควร เพราะ current ratio ต่ำกว่า 1 เท่า…. ความสวยก็เลยหมองลงเกินจำเป็น ซึ่งจะไม่เกิดขึ้นในอนาคต หลังระดมทุนไปแล้ว
นี่ยังไม่รวมถึงรายการนอกไฟลิ่งอีกบางส่วน ที่นักลงทุนขาใหญ่พอจะรู้แกวกันแล้ว..และยังคาดเดาไว้สวย…แม้จะไม่ได้มีเจตนาซ่อน 
คิดดูง่ายๆ ก็แล้วกันว่าขนาดเครือข่ายใยแก้วนำแสงในงบดุลที่ปรากฏเป็นสินทรัพย์ไม่หมุนเวียนเฉพาะภาคใต้แห่งเดียวก็มีมูลค่า 367.74 ล้านบาทไปแล้ว หากทำเสร็จทั่วประเทศ …จะมีสินทรัพย์ส่วนนี้เพิ่มเข้ามาทำให้ valuation ของบริษัทนี้เติบโตแค่ไหน…. แค่คิดก็สยิวววววว
ขนแขน สแตนด์อัพ…. โดยไม่ได้ตั้งใจ
วันนี้ก็คงได้รู้ว่าที่ว่าซ่อนรูปนั้นเมื่อเปิดเปลื้องออกมาแล้ว จะสุกใส ต๊ะติ้งโหน่งแค่ไหน… หรือแค่ปลาร้าห่อทอง…. ได้รู้กัน
ที่แน่ๆ คือ ไม่ใช่ แบนราบเป็นไม้กระดานหน้า 5 เป็นแน่
อิ อิ อิ